ยืนยันนายกรัฐมนตรีเข้าประชุมคณะรัฐมนตรีวันพรุ่งนี้ตามปกติ
ภายหลังการประชุมคณะกรรมการยุทธศาสตร์ชาติ ครั้งที่ 2/2565 พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ปฏิเสธตอบคำถามถึงสถานการณ์ทางการเมืองขณะที่นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า ในที่ประชุมฯ ไม่มีการพูดคุยถึงประเด็นสถานการณ์ทางการเมือง หรือการชุมนุม และนายกรัฐมนตรีไม่ได้สั่งการใดๆ เพิ่มเติมกรณีผู้ชุมนุมประกาศจะมาทำกิจกรรมที่ทำเนียบรัฐบาล โดยให้ความสำคัญกับขับเคลื่อนยุทธศาสตร์ชาติให้เห็นผลเป็นรูปธรรมโดยเร็วมากกว่า ทั้งนี้นายกรัฐมนตรีไม่ได้สั่งการอะไรเพิ่มเติมไปยังผู้ที่รับผิดชอบดูแลความปลอดภัยและความสงบความเรียบร้อยโดยรอบทำเนียบรัฐบาล แต่หน่วยงานที่เกี่ยวข้องได้ซักซ้อมและเตรียมความพร้อมไว้แล้ว โดยเป็นการปฏิบัติงานตามปกติเหมือนเช่นทุกครั้งที่กลุ่มผู้ชุมนุมประกาศจะมาชุมนุมใกล้กับทำเนียบรัฐบาล ซึ่งต้องมีการเตรียมความพร้อม ทั้งการอำนวยความสะดวกเรื่องเส้นทาง และการเจรจากับกลุ่มผู้ชุมนุม ขณะเดียวกันวันพรุ่งนี้(23 ส.ค.65) นายกรัฐมนตรีจะเข้าประชุมคณะรัฐมนตรีที่ทำเนียบรัฐบาลตามปกติอย่างไรก็ตาม นายกรัฐมนตรี จะปฏิบัติหน้าที่ตามปกติจนกว่าศาลรัฐธรรมนูญจะมีคำวินิจฉัยประเด็นการดำรงตำแหน่งนายกรัฐมนตรี 8 ปี ซึ่งเบื้องต้นทราบว่าประธานรัฐสภาได้ลงนามยื่นต่อศาลรัฐธรรมนูญไปแล้ว จึงอยากให้ประชาชนได้ติดตามกระบวนการที่จะมีการพิจารณาตามขั้นตอนกฎหมาย ซึ่งนายกรัฐมนตรีได้ย้ำมาโดยตลอดว่าไม่ได้อยู่เหนือกฎหมาย ทุกอย่างต้องเข้าสู่การพิจารณาและหากศาลมีคำวินิจฉัยออกมาเป็นอย่างไรก็ต้องให้ความเคารพทุกอย่างเหมือนประชาชนทั่วไป